Voi-sjef: – Å påby hjelm blir nesten som å forby elsparkesykler
Voi-sjef Christina Moe Gjerde frykter at et hjelmpåbud vil skremme folk vekk fra elsparkesyklene. Det er musikk i SUS-overlege Kenneth Thorsens ører. – Jeg ser faktisk ingen fordeler med elsparkesykler, sier gastrokirurg og overlege Kenneth Thorsen. Han er medisinsk ansvarlig for traumeregisteret ved Stavanger universitetssjukehus (SUS), og én av tre SUS-ansatte som tirsdag etterlyste et påbud om hjelm for alle som bruker elsparkesykkel. Aller helst ønsker likevel Thorsen at selve elsparkesykkelen forbys. – Ikke er det bra for folkehelsen, og ikke er det bra for ulykkesstatistikken, sier han. – Én ting er de mange som skader seg mer eller mindre alvorlig når de selv kjører elsparkesykkel. I tillegg kommer jo dem som faktisk blir påkjørt, sier også traumekoordinator Kjell Tjosevik på SUS. Møter motbør Utsagnene deres faller ikke i god jord hos utleieselskapet Voi, som for øyeblikket har cirka 10.000 elsparkesykler for utleie i Norge. Syklene deres tilbakela totalt 11,6 millioner kilometer i 2023, og ifølge selskapet selv var kjøretøy fra Voi bare involvert i et par ulykker som krevde medisinsk behandling. – Hver eneste ulykke i trafikken er én ulykke for mye, men å innføre et hjelmpåbud er nesten det samme som å forby elsparkesykler, og dermed si nei til millioner av turer med klimavennlig transport i byene, sier Christina Moe Gjerde. Hun er Voi-sjef for Nord-Europa, og mener hun ser en tydelig tendens. – Gjennom en bedre sykkel med større hjul, bedre stabilitet, bedre bremser og lys, samt geofencing (digitale gjerder), har vi redusert antallet ulykker på våre elsparkesykler til et minimum. Flest private elsparkesykler Gjerde forteller at Voi i 2023 mottok totalt 31 rapporter om ulykker på deres elsparkesykler, og at kun et fåtall av disse endte på legevakten. – Kan det være flere ulykker på Voi sine elsparkesykler enn de som blir meldt inn? – Det kan være ulykker som ikke fanges opp av sensorene vi har på syklene eller som rapporteres av brukerne, men om det i det hele tatt er noen, er det ikke mange. – Men vil det ikke være rimelig å anta at ikke alle ulykker blir rapportert til dere? – Vi kan ikke utelukke at det er noen, men det er ingen grunn til å tro at det er mange, sier Gjerde. Hun synes det er synd at den offisielle skadestatistikken ikke skiller på privat eller leid elsparkesykkel. – Vi har ingen grunn til å tro at andre operatører har vesentlig flere ulykker enn oss, og vi antar derfor at private elsparkesykler er involvert i flesteparten av ulykkene. Det overrasker oss ikke, for mange av dem går raskere, er dårligere vedlikeholdt og har færre sikkerhetsfunksjoner, sier Gjerde. Totalt er det 35.000 elsparkesykler til leie på det norske markedet i dag. I tillegg viser tall fra Statens vegvesen og elektronikkbransjen at det trolig er godt over 500.000 elsparkesykler i privat eie. Voi-sjefen tror flere moderne og solide elsparkesykler og hyppigere kontroller fra politiet av at dagens regelverk blir overholdt, vil virke bedre enn et hjelmpåbud. Forbudt i Paris SUS-lege Kenneth Thorsen står derimot på sitt. – Jeg ser stadig unge mennesker uten hjelm, gjerne to stykker om gangen, på elsparkesykler. Det gir meg en klump i magen hver gang, og jeg frykter at det bare er et tidsspørsmål før vi får en dødsulykke som involverer ungdommer, sier han. Nå etterlyser overlegene flere grep fra regjeringen. – Elsparkesyklene er allerede uønsket flere steder i Europa. Her må nytten vurderes opp mot risikoen og ulempene, sier Clemens Weber, som viser til Frankrike. 1. september i fjor ble Paris nemlig den første europeiske storbyen som innførte et totalforbud mot utleie av elektriske sparkesykler. Den franske hovedstaden fikk de første utleiesyklene allerede i 2018 og framkomstmiddelet har siden vært svært populært. Men 15.000 utleiesykler, i tillegg til de private elsparkesyklene, førte også til en rekke ulykker. Tre dødsfall og 459 alvorlige skader ble registrert i byen i 2022. Året etter stemte hele 90 prosent av innbyggerne i Paris for å innføre et forbud mot utleie av elsparkesykler. I Sverige innførte regjeringen fra 1. september 2022 et forbud mot å kjøre og parkere elsparkesykler på fortau og gangveier.  Også i Danmark og Finland er elsparkesykler henvist til sykkelveier. Finnene har dessuten innført en aldersgrense på 18 år. Følger utviklingen Her hjemme har flere aktører tatt til orde for å forby elsparkesykler på fortau. Et slikt forbud, og en mulig høyere aldersgrense, har tidligere vært på høring. I februar 2023 sendte seks organisasjoner, inkludert Trygg Trafikk, en felles henvendelse til samferdselsminister Jon-Ivar Nygård (Ap) om å innføre forbud mot bruk av elsparkesykler på fortau. Samme måned svarte Nygård på et skriftlig spørsmål fra Stortinget om samme tema: – Innstramminger i (...) bruk av elsparkesykler på fortau har vært vurdert, og høringsinstansene var delt i synet på forslaget. (...) Jeg ser ikke grunnlag for å stramme inn reglene for kjøring med slike kjøretøy på fortau nå, svarte Nygård, som la til at han vil vurdere ytterligere innstramminger ved behov. Ifølge statssekretær Tom Kalsås er det ikke endringer i denne vurderingen per nå.
Overlege Kenneth Thorsen ved Stavanger universitetssjukehus (SUS) vil forby elsparkesykler, og ser ingen fordeler med det populære framkomstmiddelet.  Voi-sjef, Christina Moe Gjerde, frykter at selv et hjelmpåbud vil redusere bruken av de miljøvennlige kjøretøyene. Paris er blant byene som har forbudt utleie av elsparkesykler, mens Sverige, Danmark og Finland har forbudt kjøring av elsparkesykler på fortau.  Samferdselsminister Jon-Ivar Nygård har uttalt at det foreløpig ikke er grunnlag for noen videre reguleringer av elsparkesykler i Norge.